תהילים מזמור קמ"ה

תְּהִלָּה לְדָוִד אֲרוֹמִמְךָ אֱלוֹהַי הַמֶּלֶךְ

(אשרי יושבי ביתך)

מבוא

מזמור קמ"ה הפתח במילים "תְּהִלָּה לְדָוִד" מוכר מהתפילה כחלק מהזימרה **"אַשְׁרֵי יושְׁבֵי בֵיתֶךָ..."**.

|  |  |
| --- | --- |
| מזמור פ"ד  | (ה) **אַשְׁרֵי** יושְׁבֵי בֵיתֶךָ עוד יְהַלְלוּךָ סֶּלָה |
| מזמור קמ"ד  | (טו) **אַשְׁרֵי** הָעָם שֶׁכָּכָה לּו אַשְׁרֵי הָעָם שֶׁה' אֱלהָיו: |
| **מזמור קמ"ה**  | (א) **תְּהִלָּה לְדָוִד** אֲרומִמְךָ אֱלוהַי הַמֶּלֶךְ וַאֲבָרְכָה שִׁמְךָ לְעולָם וָעֶד:(ב) בְּכָל יום אֲבָרְכֶךָּ וַאֲהַלְלָה שִׁמְךָ לְעולָם וָעֶד:... |

עורכי התפילה הוסיפו לפני מזמור קמ"ה שני פסוקים הפותחים במילים "אשרי". אנו נתמקד במזמור קמ"ה בלבד שהוא מזמור הלל לה' הפותח בכותרת "**תְּהִלָּה לְדָוִד**". הכותרת "**תהילה**" מופיעה פעם אחת בלבד בספר בתהילים (בשונה מכותרות אחרות כגון מזמור, שיר וכדו'). למרות שכותרת זו מופיעה פעם אחת בלבד הספר כולו קרוי **"תהלים"**. מזמור קמ"ה הוא אחד ממזמורי הלל הרבים בספר תהילים המתאפיינים בכך שיש בהם קריאה להלל את ה'. אחת מן הקריאות המפורסמות להלל היא "**הללויה"**, אך ישנן קריאות נוספות להלל כגון **"ברכי נפשי את ה"** (קד). בנוסף לקריאה להלל, מכילים מזמורי ההלל על פי רוב גם את ה**הנמקה** להלל, כלומר פירוט הדבר שעליו אנחנו מהללים את ה'. ההנמקה יכולה להתייחס לחוכמת ה' בבריאה, (כמו במזמור קד - ברכי נפשי), להשגחתו על בריותיו ועוד.

חשיבותו של המזמור

חז"ל ייחסו למזמור קמ"ה חשיבות רבה:

בבלי ברכות ד ע"ב

אמר רבי אלעזר אמר רבי אבינא:

כל האומר (תהלים קמ"ה) "תהלה לדוד" בכל יום שלש פעמים - **מובטח לו שהוא בן העולם הבא**.

על חשיבותו של מזמור קמ"ה ניתן ללמוד מכך שהוא נאמר בפועל שלוש פעמים ביום בכל נוסחאות התפילה, פעמיים בתפילת שחרית ופעם אחת בתפילת מנחה. לפי חז"ל אחת הסיבת לחשיבות היתר שיש למזמור זה נובע מהפסוק טז

**"פּוֹתֵחַ אֶת יָדֶךָ וּמַשְׂבִּיעַ לְכָל חַי רָצוֹן"**. בהמשך נעמוד על חשיבותו הרבה של מזמור קמ"ה בכלל, ושל פסוק טז בפרט.

מבנה המזמור

מזמור קמ"ה כתוב **"אקרוסטיכון",** כלומר פסוקיו פותחים באותיות א"ב על פי סדר א-ב. יש לדעת שהמילים **"תהילה לדוד"** אינן מגוף המזמור אלא משמשים ככותרת למזמור. המזמור פותח באל"ף: "ארוממך אלוהי המלך...". האקרוסטיכון במזמור זה אינו מושלם וחסרה בו האות נו"ן[[1]](#footnote-1). בנוסף לכך המבנה של המזמור הוא **"מבנה מסורג"** - שני עניינים מופיעים בו לסירוגין.

1. ניתן לסווג את הפסוקים במזמור קמ"ה לשני סוגים עיקריים. עיין בטבלה שלפניך ותן כותרת לכל סוג.

|  |  |
| --- | --- |
|  |  |
| (א) **תְּהִלָּה לְדָוִד** |
|  **אֲ**רוֹמִמְךָ אֱלוֹהַי הַמֶּלֶךְ וַאֲבָרֲכָה שִׁמְךָ לְעוֹלָם וָעֶד:(ב) **בְּ**כָל יוֹם אֲבָרֲכֶךָּ וַאֲהַלְלָה שִׁמְךָ לְעוֹלָם וָעֶד: |  |
|  | (ג) **גָּ**דוֹל ה' וּמְהֻלָּל מְאֹד וְלִגְדֻלָּתוֹ אֵין חֵקֶר: |
| (ד) **דּ**וֹר לְדוֹר יְשַׁבַּח מַעֲשֶׂיךָ וּגְבוּרֹתֶיךָ יַגִּידוּ:(ה) **הֲ**דַר כְּבוֹד הוֹדֶךָ וְדִבְרֵי נִפְלְאוֹתֶיךָ אָשִׂיחָה:(ו) **וֶ**עֱזוּז נוֹרְאֹתֶיךָ יֹאמֵרוּ וּגְדוּלָּתְךָ אֲסַפְּרֶנָּה:(ז) **זֵ**כֶר רַב טוּבְךָ יַבִּיעוּ וְצִדְקָתְךָ יְרַנֵּנוּ: |  |
|  | (ח) **חַ**נּוּן וְרַחוּם ה' אֶרֶךְ אַפַּיִם וּגְדָל חָסֶד:(ט) **ט**וֹב ה' לַכֹּל וְרַחֲמָיו עַל כָּל מַעֲשָׂיו: |
| (י) **י**וֹדוּךָ ה' כָּל מַעֲשֶׂיךָ וַחֲסִידֶיךָ יְבָרֲכוּכָה:(יא) **כְּ**בוֹד מַלְכוּתְךָ יֹאמֵרוּ וּגְבוּרָתְךָ יְדַבֵּרוּ:(יב) **לְ**הוֹדִיעַ לִבְנֵי הָאָדָם גְּבוּרֹתָיו וּכְבוֹד הֲדַר מַלְכוּתוֹ: |  |
|  | (יג) **מַ**לְכוּתְךָ מַלְכוּת כָּל עֹלָמִים וּמֶמְשַׁלְתְּךָ בְּכָל דּוֹר וָדוֹר:(יד) **ס**וֹמֵךְ ה' לְכָל הַנֹּפְלִים וְזוֹקֵף לְכָל הַכְּפוּפִים:(טו) **עֵ**ינֵי כֹל אֵלֶיךָ יְשַׂבֵּרוּ וְאַתָּה נוֹתֵן לָהֶם אֶת אָכְלָם בְּעִתּוֹ:(טז) **פּ**וֹתֵחַ אֶת יָדֶךָ וּמַשְׂבִּיעַ לְכָל חַי רָצוֹן:(יז) **צַ**דִּיק ה' בְּכָל דְּרָכָיו וְחָסִיד בְּכָל מַעֲשָׂיו:(יח) **קָ**רוֹב ה' לְכָל קֹרְאָיו לְכֹל אֲשֶׁר יִקְרָאֻהוּ בֶאֱמֶת:(יט) **רְ**צוֹן יְרֵאָיו יַעֲשֶׂה וְאֶת שַׁוְעָתָם יִשְׁמַע וְיוֹשִׁיעֵם:(כ) **שׁ**וֹמֵר ה' אֶת כָּל אֹהֲבָיו וְאֵת כָּל הָרְשָׁעִים יַשְׁמִיד: |
| (כא) **תְּ**הִלַּת ה' יְדַבֶּר פִּי וִיבָרֵךְ כָּל בָּשָׂר שֵׁם קָדְשׁוֹ לְעוֹלָם וָעֶד: |  |

בתחילה המזמור, **בפסוקים** **א-יב** מופיע בעיקר תיאור המהללים, יחיד (דוד) ורבים (קבוצות שונות) המהללים את ה'. בתוך פסוקים המתארים את מהלללים, מופיעים מעט פסוקי שבח לה' - פסוקים ג, ח, ט. בהמשך המזמור **פסוקים יג-כ** מופיעים בעיקר פסוקי שבח לה', על מידותיו ומעשיו, **ופסוק כא** משמש כסיכום, המתאר את המהללים את ה'. המזמור כביכול מציג בפנינו את התכנסות קהל המהללים, ורק לאחר שהמהללים מתכנסים מושמעים במזמור בהרחבה דברי ההלל לה'.

המהללים

פסוקי ההלל והשבח לה' במזמור, מפרידים בין המהללים לחלוקה פנימית של שלושה חלקים וסיכום.

1. עיין בטבלה שלפניך, וענה:

א. כתוב בכל חלק ובסיכום, מי הם המהללים את ה'?

ב. סמן במרקר ירוק את הלשונות בכתוב שעליהן אתה מבסס את תשובתך לשאלה א.

ג. סמן במרקר צהוב את לשונות ההלל בכל חלק.

|  |  |  |
| --- | --- | --- |
|  | **מי הם המהללים את ה'?** | **המהללים** |
| **א** |  | (א) ...אֲרוֹמִמְךָ אֱלוֹהַי הַמֶּלֶךְ וַאֲבָרֲכָה שִׁמְךָ לְעוֹלָם וָעֶד:(ב) בְּכָל יוֹם אֲבָרֲכֶךָּ וַאֲהַלְלָה שִׁמְךָ לְעוֹלָם וָעֶד: |
| **ב** |  | (ד) דּוֹר לְדוֹר יְשַׁבַּח מַעֲשֶׂיךָ וּגְבוּרֹתֶיךָ יַגִּידוּ:(ה) הֲדַר כְּבוֹד הוֹדֶךָ וְדִבְרֵי נִפְלְאוֹתֶיךָ אָשִׂיחָה:(ו) וֶעֱזוּז נוֹרְאֹתֶיךָ יֹאמֵרוּ וּגְדוּלָּתְךָ אֲסַפְּרֶנָּה:(ז) זֵכֶר רַב טוּבְךָ יַבִּיעוּ וְצִדְקָתְךָ יְרַנֵּנוּ: |
| **ג** |  | (י) יוֹדוּךָ ה' כָּל מַעֲשֶׂיךָ וַחֲסִידֶיךָ יְבָרֲכוּכָה:(יא) כְּבוֹד מַלְכוּתְךָ יֹאמֵרוּ וּגְבוּרָתְךָ יְדַבֵּרוּ:(יב) לְהוֹדִיעַ לִבְנֵי הָאָדָם גְּבוּרֹתָיו וּכְבוֹד הֲדַר מַלְכוּתוֹ: |
| **סיכום** |  | (כא) תְּהִלַּת ה' יְדַבֶּר פִּי וִיבָרֵךְ כָּל בָּשָׂר שֵׁם קָדְשׁוֹ לְעוֹלָם וָעֶד: |

משמעות החלוקה ולשונות ההלל

* ניתן לזהות **התפתחות** בשלושת החלקים הבאה לידי ביטוי בהרחבת מעגל המהללים את ה'. ההלל בו פותח דוד הולך ומתפשט בעולם. לשונות ההלל המרובות מרמזות על הרצון להלל את ה' בכל דרך אפשרית.
* קהל המהללים מתואר על פני **ציר הזמן** (בכל זמן) - "דור לדור..." ועל פני **ציר המקום** (בכל מקום) - "כל מעשיך". חיבור הקהלים מלמד שהקב"ה מהולל בכל הזמנים ובכל המקומות.
* התחושה העולה מפסוקים אלו היא **התרחבות קבוצת המהללים** - הלל הפותח בדוד המלך והולך ומתרחב למעגלים רבים נוספים. הרעיון הבא לידי ביטוי בחלוקה זו הוא התפשטות ההלל לה' בעולם. דוד פותח בהלל והוא הולך ומתפשט. ייתכן שרעיון זה רומז לכל יחיד על חובתו לפתוח בהלל ולסחוף אחרים אחריו.
* מטרת המהללים כפי שהיא מופיעה בפסוק י"ב היא לא רק להלל בעצמם אלא **"להודיע לבני האדם גבורתיו"** - לפרסם בעולם את גבורות ה' ואת כבוד הדר מלכותו.
* בפסוק הסיכום **דוד "מדווח" על הצלחתו**. ברכתו את ה' התפשטה ובסיום המזמור מצטרפים אליו "כל בשר" (ציר המקום) המברכים את ה' "לעולם ועד" (ציר הזמן).

רש"י, תהילים קמ"ה

(ד) דור לדור ישבח מעשיך, וגם אני הדר כבוד הודך אשיחה:

(ו) ועזוז נוראותיך יאמרו, וגם אני גדולתך אספרנה:

1. עיין בפסוקים ד', ו', ובפירוש רש"י על פסוקים אלו, וענה:

א. סמן במרקר צהוב את המילים שרש"י הוסיף בפירושו ללשון הכתוב.

ב. מה המשמעות שרש"י נתן לפסוקים אלו ע"י המילים שהוא הוסיף?

ב. לפי פירוש רש"י המשמעות היא שדוד מצרף את עצמו להלל של כל הדורות.

למורה

שרשרת הדורות

משמעות רעיונית למעבר מהלל מפיו של דוד המלך להצטרפות להלל של הדורות:

* האדם הפרטי מוגבל בזמן (ימי חייו) ובמקום (אדם יכול להיות נוכח רק במקום אחד בכל רגע נתון). העוצמה של ההלל במזמור זה נובעת מהכוח של שרשרת הדורות בכל מקום להלל את ה'. במזמור זה דוד מצרף עצמו לשרשרת הדורות המהללת את ה'.
* אל מול החשיבה המודרנית המעניקה תשומת לב רבה לאדם הפרטי, מציג כאן המזמור את האדם השואב את כוחו מהיותו חלק מציבור וחוליה אחת בשרשרת של דורות.
* הרעיון שדוד הוא חלק מציבור המהללים חוזר על עצמו בפסוק החותם את המזמור - תהילת ה' ידבר פי [יחיד - דוד] ויברך כל בשר ... לעולם ועד [רבים - כל בשר].

דברי ההלל והשבח לה'

לאחר שעסקנו בסוגי המהללים נעבר לעסוק בפסוקי ההלל השבח לה'. פסוקים אלו מרוכזים בעיקר בפסוקים יג-כ. עם זאת גם בחלקו הראשון של המזמור יש מעט פסוקי שבח: פסוק ג ופסוקים ח-ט. נגדיר מהו השבח הניתן לה' בכל אחת מקבוצות הפסוקים:

1. עיין בטבלה שלפניך הגדר על מה השבח בכל חלק?

|  |  |  |
| --- | --- | --- |
|  | **מהו השבח?** | **דברי ההלל והשבח לה'** |
| **א** |  | (ג) גָּדוֹל ה' וּמְהֻלָּל מְאֹד וְלִגְדֻלָּתוֹ אֵין חֵקֶר: |
| **ב** |  | (ח) חַנּוּן וְרַחוּם ה' אֶרֶךְ אַפַּיִם וּגְדָל חָסֶד:(ט) טוֹב ה' לַכֹּל וְרַחֲמָיו עַל כָּל מַעֲשָׂיו: |
| **ג** |  | (יג) מַלְכוּתְךָ מַלְכוּת כָּל עֹלָמִים וּמֶמְשַׁלְתְּךָ בְּכָל דּוֹר וָדוֹר:(יד) סוֹמֵךְ ה' לְכָל הַנֹּפְלִים וְזוֹקֵף לְכָל הַכְּפוּפִים:(טו) עֵינֵי כֹל אֵלֶיךָ יְשַׂבֵּרוּ וְאַתָּה נוֹתֵן לָהֶם אֶת אָכְלָם בְּעִתּוֹ:(טז) פּוֹתֵחַ אֶת יָדֶךָ וּמַשְׂבִּיעַ לְכָל חַי רָצוֹן:(יז) צַדִּיק ה' בְּכָל דְּרָכָיו וְחָסִיד בְּכָל מַעֲשָׂיו:(יח) קָרוֹב ה' לְכָל קֹרְאָיו לְכֹל אֲשֶׁר יִקְרָאֻהוּ בֶאֱמֶת:(יט) רְצוֹן יְרֵאָיו יַעֲשֶׂה וְאֶת שַׁוְעָתָם יִשְׁמַע וְיוֹשִׁיעֵם:(כ) שׁוֹמֵר ה' אֶת כָּל אֹהֲבָיו וְאֵת כָּל הָרְשָׁעִים יַשְׁמִיד: |

"וְלִגְדֻלָּתוֹ אֵין חֵקֶר"

תהילים קמ"ה, ג

גָּדוֹל ה' וּמְהֻלָּל מְאֹד, וְלִגְדֻלָּתוֹ אֵין חֵקֶר:

ראב"ע

גדול... בעבור שאמר שהוא גדול הזכיר כי לגדולתו אין חקר, כי כל מלך, בלתו (מלבד הקב"ה), יש לגדולתו ראשית ואחרית, ולגדולתו (של הקב"ה) אינו כן.

1. עיין בפסוק ג ובדברי האב"ע, וענה:

א. כתוב **בלשונך** מה הם שלושת דברי השבח שנאמרים על הקב"ה בפסוק ג?

ב. לפי האב"ע, במה שונה מלך מלכי המלכים הקב"ה משאר מלכי בשר ודם?

מידותיו של הקב"ה

תהילים קמ"ה

(ח) **חַנּוּן וְרַחוּם** ה' אֶרֶךְ אַפַּיִם וּגְדָל חָסֶד:

(ט) טוֹב ה' לַכֹּל וְרַחֲמָיו עַל כָּל מַעֲשָׂיו:

פסוק ח מזכיר את י"ג מדות של רחמים:

שמות לד

(ה) וַיֵּרֶד ה' בֶּעָנָן וַיִּתְיַצֵּב עִמּוֹ שָׁם וַיִּקְרָא בְשֵׁם ה': (ו) וַיַּעֲבֹר ה' עַל פָּנָיו וַיִּקְרָא ה' ה' אֵל **רַחוּם וְחַנּוּן אֶרֶךְ אַפַּיִם וְרַב חֶסֶד** וֶאֱמֶת: (ז) נֹצֵר חֶסֶד לָאֲלָפִים נֹשֵׂא עָוֹן וָפֶשַׁע וְחַטָּאָה וְנַקֵּה לֹא יְנַקֶּה פֹּקֵד עֲוֹן אָבוֹת עַל בָּנִים וְעַל בְּנֵי בָנִים עַל שִׁלֵּשִׁים וְעַל רִבֵּעִים:

מלכות ה'

ביו דברי השבח הרבים הנאמרים על ה' במזמור קמ"ה יש הדגשה על היות הקב"ה **מלך** העולם. ענין זה מוזכר כבר **בפסוק הראשון** של המזמור:

תהלים קמ"ה, א

תְּהִלָּה לְדָוִד אֲרוֹמִמְךָ אֱלוֹהַי **הַמֶּלֶךְ** וַאֲבָרֲכָה שִׁמְךָ לְעוֹלָם וָעֶד:

אב"ע

תהלה לדוד ארוממך - בדבור ובאמונת הלב.

והזכיר המלך ("אֱלוֹהַי הַמֶּלֶךְ") כי הוא המלך באמת - וזהו יסוד כל התהלה הזאת.

1. לפי האב"ע, מה המשמעות שעניין המלכות נזכר כבר בפסוק הראשון של המזמור?

תהלים קמ"ה

(יא) **כְּ**בוֹד מַלְכוּתְךָ יֹאמֵרוּ וּגְבוּרָתְךָ יְדַבֵּרוּ:

(יב) **לְ**הוֹדִיעַ לִבְנֵי הָאָדָם גְּבוּרֹתָיו וּכְבוֹד הֲדַר מַלְכוּתוֹ:

(יג) **מַ**לְכוּתְךָ מַלְכוּת כָּל עֹלָמִים וּמֶמְשַׁלְתְּךָ בְּכָל דּוֹר וָדוֹר:

1. עיין בפסוקים יא-יג, וענה:

א. סמן במרקר צהוב את המילה שחוזרת בכל אחד משלושת הפסוקים יא-יג. מהי המילה?

ב. איזו מילה מתקבלת כאשר הופכים את סדר האותיות שפותחות כל אחד משלושת הפסוקים?

ג. לפי פסוקים יא-יב, מה מבקשים המהללים?

ד. לפי פסוק יג, מה מייחד את מלכות של ה' לעומת מלכות בשר ודם?

ה. כיצד פסוקים יא-יג משמשמים כראיה לדברי האב"ע בשאלה הקודמת?

 דברי שבח על מעשיו של מלך העולם - הקב"ה

לאחר שבעל המזמור הדגיש שוב ושוב שהקב"ה הוא מלך העולם, בעל המזמור ממשיך לשבח את הקב"ה ע"י כך שהוא מתאר את הדברים **שמאפיינים את מעשיו** של מלך העולם - הקב"ה:

תהלים קמ"ה

(ט) טוֹב ה' לַכֹּל וְרַחֲמָיו עַל כָּל מַעֲשָׂיו:

...

(יד) סוֹמֵךְ ה' לְכָל הַנֹּפְלִים וְזוֹקֵף לְכָל הַכְּפוּפִים:

(טו) עֵינֵי כֹל אֵלֶיךָ יְשַׂבֵּרוּ וְאַתָּה נוֹתֵן לָהֶם אֶת אָכְלָם בְּעִתּוֹ:

(טז) פּוֹתֵחַ אֶת יָדֶךָ וּמַשְׂבִּיעַ לְכָל חַי רָצוֹן:

(יז) צַדִּיק ה' בְּכָל דְּרָכָיו וְחָסִיד בְּכָל מַעֲשָׂיו:

(יח) קָרוֹב ה' לְכָל קֹרְאָיו לְכֹל אֲשֶׁר יִקְרָאֻהוּ בֶאֱמֶת:

(יט) רְצוֹן יְרֵאָיו יַעֲשֶׂה וְאֶת שַׁוְעָתָם יִשְׁמַע וְיוֹשִׁיעֵם:

(כ) שׁוֹמֵר ה' אֶת כָּל אֹהֲבָיו וְאֵת כָּל הָרְשָׁעִים יַשְׁמִיד

1. עיין בפסוקים ט-כ שלפניך, וענה:

א. סמן במרקר צהוב את המילה המנחה בפסוקים הללו. מהי המילה?

ב. מה המשמעות של המילה המנחה?

ג. מה ההדרגה שבאה לידי ביטוי בפסוקים **יד-טז**?

ד. לפי פסוקים **ט-כ**, מה מאפיין המרכזי של מלכות ה' בעולם?

מה בין הקב"ה למלך בשר ודם?

אב"ע, תהילים קמ"ה

(ט) טוב - וכל מלך (אחר) לא יתכן להיותו טוב (אלא) רק לאנשים מעט. ו(אילו) השם לבדו טוב לכל. גם המלך (כל מלך אחר) לא יתכן לרחם (אלא) רק על עבדיו הנאהבים, ו(אילו) השם לבדו רחמיו על כל מעשיו.

(יג) מלכותך - כל מלכות (אחרת) תפסק, ומלכות השם עומדת לנצח.

(יד) סומך - וכל מלך (אחר) זה ישפיל וזה ירים זה יסמוך וזה יפול כי לא יוכל לסמוך ולהרים הכל, ו(אילו) השם לבדו הוא סומך הכל.

(טו) עיני - עם מדינות המלך מפרנסים (את) המלך, והשם לבדו מפרנס הכל (כל הבריות) לתת לכל אחד מהם מאכלו בעתו.

שאלת בגרות קיץ תשפ"ג

1. עיין בפסוקים ט-טו ובדברי האב"ע, וענה:

א. מהו הרעיון המשותף הנובע מפירושי האב"ע לפסוקים אלה?

ב. מהי המילה המנחה בפסוקים אלה, שעליה אבו עזרא מבסס את פירושו? הסבר כיצד מילה זו מחזקת את הרעיון שבדברי האב"ע.

"פּוֹתֵחַ אֶת יָדֶךָ" (טז)

במבוא ציינו שאחת הסיבת לחשיבות היתר שיש למזמור קמ"ה נובע מפסוק טז:

תהילים קמ"ה טז

פּוֹתֵחַ אֶת יָדֶךָ וּמַשְׂבִּיעַ לְכָל חַי רָצוֹן:

הפסוק הזה הוא כה חשוב עד כדי כך שלהלכה נפסק:

הרב מלמד פניני הלכה, תפילה יד, ג

ואם אמר את פסוק ט"ז בלא כוונה - צריך לחזור ולאומרו בכוונה.

נשים לב שבעל המזמור, בבואו לשבח את ה' כיצד הוא דואג לכל בריותיו, הוא משתמש במטבע הלשון "**פּוֹתֵחַ אֶת יָדֶךָ..."** הלקוחה ממצוות הצדקה בספר דברים: "**פתוח תפתח את ידך** לו" (טו, ח). מכאן נסיק שהבריות מתחייבות לנהוג כפי שהקב"ה נוהג.

הקשיים בפסוק "פּוֹתֵחַ אֶת יָדֶךָ וּמַשְׂבִּיעַ לְכָל חַי **רָצוֹן** " הם: מה הפירוש של המילה "רצון"? למי הרצון מיוחס לקב"ה או לאדם? ננסה לענות על הקשיים הללו בעזרת הפירוש של דעת מקרא:

דעת מקרא, תהילים קמ"ה טז

וּמַשְׂבִּיעַ לְכָל חַי **רָצוֹן** -

(פירוש אחד): ולכל חי אתה נותן לשבוע את רצונך - רצון כאן הוא במשמעות של הברכה הבאה מאת ה'.

פרוש אחר: אתה משביע לכל חי ברצון - בסבר פנים יפות.

פרוש אחר: אתה משביע לכל חי את רצונו - את רעבונו.

תלמידי 3 יח"ל צריכים להכיר שני פירושים מתוך השלושה, תלמידי 5 יח"ל צריכים להכיר את את שלושת הפירושים.

1. עיין בפסוק טז, ובפירושים של דעת מקרא, וענה לפי כל פירוש על השאלות:

מה הפירוש "רצון"? למי היא מיוחסת (לקב"ה או לאדם) ? ומה פירוש הכולל של הפסוק?

"אֹהֲבָיו"

תהלים קמ"ה

(יד) סוֹמֵךְ ה' לְכָל הַנֹּפְלִים וְזוֹקֵף לְכָל הַכְּפוּפִים:

(טו) עֵינֵי כֹל אֵלֶיךָ יְשַׂבֵּרוּ וְאַתָּה נוֹתֵן לָהֶם אֶת אָכְלָם בְּעִתּוֹ:

(טז) פּוֹתֵחַ אֶת יָדֶךָ וּמַשְׂבִּיעַ לְכָל חַי רָצוֹן:

(יז) צַדִּיק ה' בְּכָל דְּרָכָיו וְחָסִיד בְּכָל מַעֲשָׂיו:

(יח) קָרוֹב ה' לְכָל קֹרְאָיו לְכֹל אֲשֶׁר יִקְרָאֻהוּ בֶאֱמֶת:

(יט) רְצוֹן יְרֵאָיו יַעֲשֶׂה וְאֶת שַׁוְעָתָם יִשְׁמַע וְיוֹשִׁיעֵם:

(כ) שׁוֹמֵר ה' אֶת כָּל אֹהֲבָיו וְאֵת כָּל הָרְשָׁעִים יַשְׁמִיד

1. עיין שוב בפסוקים יד-כ, וענה:

א. מה **ההדרגה** שבאה לידי ביטוי בפסוקים **יד-כ**?

ב. מה המשמעות של ההדרגה?

"וְאֵת כָּל הָרְשָׁעִים יַשְׁמִיד" (כ')

תהלים קמ"ה

(כ) שׁוֹמֵר ה' אֶת כָּל אֹהֲבָיו **וְאֵת כָּל הָרְשָׁעִים יַשְׁמִיד:**

(כא) תְּהִלַּת ה' יְדַבֶּר פִּי וִיבָרֵךְ כָּל בָּשָׂר שֵׁם קָדְשׁוֹ לְעוֹלָם וָעֶד:

דעת מקרא

ואת כל הרשעים ישמיד - משהגיע לאוהביו עבר לספר על ההפך הגמור של אוהביו - הרשעים: "ואת כל הרשעים ישמיד". והנה כל המזמור מספר על טוב ה' ורחמיו ורק כאן בפסוק שלפני האחרון הוא מספר על חרון אף ה' המכלה את הרשעים, ותכף אמר 'תהילת ה' ידבר פי', לרמז כי יש להלל את ה' גם על חרון אפו ברשעים ולא על טובו לחסידיו בלבד... כשהוא עושה דין ברשעים שמו מתקדש בעולם.

1. עיין בפסוקים כ-כא, ובדברי דעת מקרא, וענה:

א. לפי דעת מקרא מה הקושי הרעיוני בפסוק כ?

ב. כיצד מיישב דעת מקרא את הקושי?

חתימת המזמור

הפסוק החותם את המזמור חוזר לפתיחת המזמור ויוצר מסגרת:

תהילים קמ"ה

(א) **תְּהִלָּה** לְדָוִד אֲרוֹמִמְךָ אֱלוֹהַי הַמֶּלֶךְ וַאֲבָרֲכָה **שִׁמְךָ** **לְעוֹלָם וָעֶ**ד:

 ...

(כא) **תְּהִלַּת** ה' יְדַבֶּר פִּי וִיבָרֵךְ כָּל בָּשָׂר **שֵׁם קָדְשׁוֹ לְעוֹלָם וָעֶד**:

המסגרת תוחמת את המזמור באמצעות חזרה על אותן מילים בתחילה ובסוף. למרות הדמיון המילולי חשוב לעיין בהבדלים.

שאלת בגרות קיץ תשפ"ג

1. מי מהלל את ה' בפתיחת המזמור, ומי מהלל את ה' בחתימת המזמור?

על פי מה שלמדנו, איזה רעיון בנוגע לשבח ה' אפשר ללמוד מכך?

סיכום

מזמור קמ"ה הוא המזמור החשוב ביותר להלכה בפסוקי דזימרה. מהי חשיבותו?

* המזמור משלב בין תיאור האדם המהלל (מלמטה למעלה) לבין הלל לקב"ה המקיים בחסדו את בריותיו (מלמעלה למטה). באופן זה מדגיש המזמור את הקשר בין האדם לאלוקים ובין האלוקים לאדם.
* המזמור עומד על היחס בין ההלל של הפרט להלל של הרבים ומרמז על יכולתו של הפרט להשפיע על הרבים ועל החשיבות של רצף ההלל במקום ובזמן.
* המזמור מתאר את הקב"ה כמי שדואג לכל הברואים מחד וכמי שקרוב לאוהביו מאידך.

בבלי ברכות ד ע"ב

אמר רבי אלעזר אמר רבי אבינא:

כל האומר (תהלים קמ"ה) "תהלה לדוד" בכל יום שלש פעמים - **מובטח לו שהוא בן העולם הבא**.

1. בספר תהלים שבעה מזמורי אקרוסטיכון. קי"א, קי"ב, קי"ט (אקרוסטיכון מתומן - שמונה פסוקים הפותחים בכל אחת מאותיות הא"ב) בנוסף במזמורים שלהלן מופיע אקרוסטיכון חסר: כ"ה (חסר ו"ו), ל"ז (חסר עי"ן), ל"ד (חסר ו"ו) קמ"ה (חסר נו"ן) [↑](#footnote-ref-1)